Dieselfde geld vir die talentvolle Doris Brasch en ons is hulle besondere dank verskuldig vir hulle vriendelike samewerking. Dan is, daar ook Dolce Debbo, 'n begaafde sangeres wat reeds talle ander opnames gemaak het... maar nog nooit het Dolce die geleentheid gehad om 'n eenvoudige, tere vertolking te lewer van 'n wiegeliedjie soos ,,In Die Konsentrasiekamp" nie.
Hennie Erasmus is 'n nuwe ontdekking en hy het uit die verre Karoo gekom om sy besondere sensitiewe styl op die orrel vir ons te kom vaslê in die groefies van hierdie opname. Hy is nog jonk en ons hoop om hom nog dikwels op UNIKA te hoor. Sy talent en besondere veelsydigheicl sal daarvoor sorg!
Chris Lessing, daardie groot kêrel met die groot stem, lewer 'n unieke vertolking van ons volkslied, ,,Die Stem Van Suid-Afrika". Sy ruwe eenvoud en eg-manlike benadering het hierdie pragtige ballade sy volle betekenis gegee. Hier is 'n Boerseun wat sing - niks meer of niks minder nie. En hy verleen gevoel en eerlikheid aan woorde wat tog só dikwels as gevolg van oorbekendheid hulle ware betekenis verloor.
Jerry Williams is 'n jong knaap wat onlangs sy verskyning gemaak het as sanger van ruk-en-rolliedjies, maar op hierdie opname bewys Jerry dat ruk-en-rolsangers ook Afrikaanse minneliedjies kan sing wat die hart onmiddellik en diep raak. Hier verwys ek na ,,Nooientjie Van Transvaal".